
Sterkt teater i «Udhavn»

Knut Walle leverer en myndig forsvarsadvokat og menneskerettsforkjemper i skolehuset i Ny-Hellesund.

SØGNE: Teaterentusiasten og skuespilleren Knut Walle er i gang igjen. For kort tid siden hadde han premiere på årets nye teaterstykke, for fjerde år på rad, i skolehuset i Ny-Hellesund i Søgne. 

Etter at han de tre foregående år med stor suksess har tatt for seg europeiske klassikere - av Hjalmar Söderberg, Fjodor Dostojevskij og Franz Kafka - har han nå hentet stykket «Forsvarsadvokat Clarence Darrow», en monolog bygd på Irvin Stones biografi «Clarence Darrow for the defence», en sann historie fra klassekampens USA. 

Sommeridyll 


Bare det å komme på teater i skolehuset i Ny-Hellesund er i seg selv en ganske enestående opplevelse. Man tar rutebåten fra Høllen brygge og klapper til kai i Ny-Hellesund hvor skuespilleren selv står og ønsker velkommen. 

Så går man den idylliske og blomsterduftende korte veien opp til skolehuset, man dukker liksom like inn i sørlandsidyllen med alle sanser, og går andektig inn i den gamle skolestua. 

Det er fullt hus med omkring 25 mennesker til stede, og stemningen er fortettet. Mye arbeid er lagt i å skape teater i klasserommet. Scenografien er i år mer omfattende enn noen gang før, vinduene er blendet og lyssettingen gir den rette stemning. 

Fremragende spill 


Knut Walle kommer inn, presenterer seg som forsvarsadvokat Clarence Darrow, født 1857, og nå er vi i 1927. Det er Darrows siste dag på kontoret. Gjennom hele den halvannen times forestillingen rydder han sammen sakene sine og putter dem i esker og kofferter. 

Rekvisittene er nøye plassert og setter fortellingen i gang. Darrow tar ut de siste bøkene av bokhyllen, det er bøker om gresk, latin, metafysikk og annet - han er med andre ord en lærd mann, nærmest med en klassisk, europeisk dannelse. Og han er humanist. 

Han rydder videre i sine ting, mapper og permer, gjenstander med affeksjonsverdi, og vi får stadig nye episoder og fortellinger fra et langt liv som omstridt advokat: De svakes forsvarer mot et overveldende maktapparat, arbeidernes og fagforeningenes medkjemper mot urimelige arbeidsgivere, småfolks hjelper mot kapitalen, morderes forsvarer mot et samfunn som hevngjerrig tørstet etter å ta flere liv. 

Knut Walle har en fenomenal innlevelse i fortellingen. Det pendler mellom seiersglede og fortvilelse over tapte saker, det dirrer i fryd og det innrømmes en liten porsjon skadefryd, han hoster når støvet virvles opp i bokhyllen, og han kveler en gråt når Darrow røres over sin egen fortelling. 

Av alle forestillinger i Udhavn Teater til nå, er denne kanskje den enkleste, enklest å forstå. Den er så realistisk, den er jo fra virkeligheten. Samtidig er den minst like intens som de tre foregående, og kanskje enda mer engasjerende. Og den er aktuell! 

- For meg var det rett og slett nyttig folkeopplysning, sier en publikummer. 

- En fantastisk historie, sier en annen. 

Og publikums samlede reaksjon var begeistring. Enda en gang. 

Beveget og ikke så lite fortumlet går man mot ferjekaia igjen. Etter to spennende, interessante, velgjørende timer i Ny-Hellesund. Denne gang sågar med pause og skjenkebevilling i skolestua. Kanskje det derfor er på sin plass å tipse om at rutebåten korresponderer med buss både fra og til Kristiansand. 

